
REPUBLIKA HRVATSKA
TRGOVAČKI SUD U ZADRU
Zadar, Dr. Franje Tuđmana 35						
	
U  I M E  R E P U B L I K E  H R V A T S K E

R J E Š E NJ E

Trgovački sud u Zadru, OIB:39670464653, po sutkinji Ani Markač, u skraćenom stečajnom postupku nad dužnikom NOGOMETNI KLUB "JEDINSTVO – OMLADINAC" NEDEŠĆINA, Nedešćina, Nedešćina 103, OIB:98992909416, povodom zahtjeva Financijske agencije, RC Rijeka, Podružnice Pula, dana 20. veljače 2017.,
r i j e š i o   j e

I.	Odbacuje se zahtjev Financijske agencije od 29. veljače 2016. za provedbu skraćenoga stečajnog postupka nad dužnikom NOGOMETNI KLUB "JEDINSTVO – OMLADINAC" NEDEŠĆINA, Nedešćina, Nedešćina 103, OIB:98992909416.

II.	Nalaže se nakon pravomoćnosti ovog rješenja, brisanje zabilježe otvaranja stečajnog postupka nad dužnikom NOGOMETNI KLUB "JEDINSTVO – OMLADINAC" NEDEŠĆINA, Nedešćina, Nedešćina 103, OIB:98992909416, u Registru udruga. 

Obrazloženje

Financijska agencija, RC Rijeka, Podružnica Pula podnijela je Trgovačkom sudu u Pazinu, dana 29. veljače 2016. zahtjev za provedbu skraćenoga stečajnog postupka nad uvodno označenim dužnikom na temelju čl. 444. st. 1. Stečajnog zakona (Narodne novine broj 71/15, dalje u tekstu: SZ). 
Podnositelj zahtjeva u bitnome je naveo da je dužnik na dan 1. rujna 2015. u Očevidniku redoslijeda osnova za plaćanje imao evidentirane neizvršene osnove za plaćanje u neprekinutom razdoblju od 183 dana u ukupnom iznosu od 716.974,97 kn, da nema zaposlenih, da ima otvoren račun kod Erste & Steiermarkische bank d.d. i da nema zaplijenjenih sredstava na ime predujma za namirenje troškova stečajnog postupka.
Oglasom Trgovačkog suda u Pazinu od 19. travnja 2016. stranke i vjerovnici obaviješteni su da je temeljem čl. 11. st. 2. Zakona o sudovima (Narodne novine broj 28/13, 33/15 i 82/15) rješenjem predsjednika Visokog trgovačkog suda u Zagrebu posl. br. 31 Su-412/16-2 od 7. travnja 2016. kao drugi stvarno nadležan suda za rješavanje ovog predmeta određen Trgovački sud u Zadru.
Nakon izvršenog uvida u Registru udruga, a postupajući sukladno odredbi čl. 430. SZ-a, Trgovački sud u Zadru je 20. srpnja 2016. objavio oglas na mrežnoj stranici e-Oglasna ploča kojim su pozvane osobe ovlaštene za zastupanje dužnika po zakonu u roku od 15 od dana objave oglasa, podnijeti sudu javnobilježnički ovjerovljen popis imovine i obveza na propisanom obrascu te pozvani vjerovnici najkasnije u roku od 45 dana od dana objave oglasa, predložiti otvaranje stečajnoga postupka nad dužnikom, uz upozorenje o pravnim posljedicama iz čl. 431. SZ-a.
Dana 28. rujna 2016. ovaj Sud donio je rješenje pod poslovnim brojem St-646/16-10  kojim je u točki I. izreke otvorio skraćeni stečajni postupak nad uvodnom označenim dužnikom istog dana u 8,45 sati, za stečajnog upravitelja točkom II. izreke imenovan je Jelenko Lehki iz Zagreba, točkom III. izreke je zaključen skraćeni stečajni postupak te je točkom V. izreke određeno da će nakon pravomoćnosti rješenja dužnik biti brisan iz registra udruga. Navedeno rješenje Sud je donio sukladno odredbama čl. 428., čl. 430. i čl. 431. SZ-a. 
Protiv istoga žalbu je podnio dužnik navodeći u bitnome da ne spori postojanje dugovanja na dan 1. rujna 2015., a koje se odnosilo na neplaćene poreze i druga javna davanja, međutim da već 6. rujna 2015. dužnik nije imao evidentirane neizvršene osnove za plaćanje odnosno da više nije imao nepodmirenih obveza, odnosno da je postao sposoban za plaćanje. Nadalje, dužnik da je bio sposoban za plaćanje i na dan podnošenja zahtjeva od strane Financijske agencije, RC Rijeka, Podružnica Pula (29. veljače 2016.), kao i na dan otvaranja i zaključenja skraćenog stečajnog postupka odnosno na dan podnošenja pobijanog rješenja (28. rujna 2016).
Visoki trgovački sud Republike Hrvatske rješenjem posl. br. Pž-7227/16-6 od 25. siječnja 2017. ukinuo je rješenje ovog Suda posl. br. St-646/16-10 od 28. rujna 2016. i predmet vratio Sudu na ponovni postupak, navodeći u ukidanoj odluci da u nastavku postupka prvostupanjski sud ispita postojanje pretpostavki za provedbu skraćenog stečajnog postupka nad dužnikom, te ovisno o toj okolnosti da će donijeti novu zakonsku odluku imajući u vidu da pretpostavke iz čl. 428. Stečajnog zakona moraju biti ispunjene na dan odlučivanja o provedbi skraćenog stečajnog postupka. 
Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana i ako nisu ispunjene pretpostavke za pokretanje drugog postupka radi brisanja istog iz sudskog registra.
Iz podneska Financijske agencije od 30. prosinca 2016. (list spisa 62) pribavljenog po uputi Visokog trgovačkog suda Republike Hrvatske proizlazi da je račun dužnik ugašen dana 29. rujna 2016. i u tom trenutku da nije bila evidentirana blokada, na dan 29. veljače 2016. (datum podnošenja zahtjeva za provedbu skraćenog stečajnog postupka) račun dužnika da nije bio u blokadi, kao ni na  dan 28. rujna 2016. (na dan donošenja rješenja o otvaranju i zaključenju skraćenog stečajnog postupka). Dužnik da se nalazio u blokadi računa zaključno do 6. rujna 2015., a isti da je deblokiran temeljem obustave ovršnog rješenja od strane izdavatelja. Iz podneska nadalje proizlazi da na dan izrade istoga dužnika  nema aktivnih računa i da se ne nalazi u blokadi.
Uzimajući u obzir naprijed navedeno proizlazi da NOGOMETNI KLUB "JEDINSTVO – OMLADINAC" NEDEŠĆINA, Nedešćina, OIB:98992909416, u trenutku podnošenja zahtjeva za provedbu skraćenog stečajnog postupka od strane Financijske agencije 29. veljače 2016. kada je isti i zaprimljen kod Trgovačkog suda u Pazinu, nije bio u blokadi računa budući da je bio deblokiran još 6. rujna 2015. dakle, prije podnošenja zahtjeva za provedbu skraćenog stečajnog postupka, slijedom čega je za zaključiti da se u konkretnom slučaju nisu ispunile kumulativno određene pretpostavke iz članka 428. stavka 1. podstavka 2. SZ, zbog čega je i odlučeno kao u izreci ovog rješenja pod točkom I. 
Nadalje, a obzirom da je Sud odbacio prijedlog za provedbu skraćenoga stečajnog postupka nad uvodnom označenim dužnikom to je trebalo odrediti i brisanje zabilježe otvaranja stečajnog postupka, a kako je to bilo naloženo rješenjem ovog Suda posl. br. St-646/16-10 od 28. rujna 2016. točki V., te odlučiti kao u točki II. izreke ovog rješenja.

U Zadru 20. veljače 2017.  
Sutkinja
Ana Markač

UPUTA O PRAVNOM LIJEKU: 
Protiv ovog rješenja može se izjaviti žalba u roku od osam dana od dostave rješenja, a dostava se smatra obavljenom istekom osmog dana od dana objave rješenja na mrežnoj stranici e-Oglasna ploča sudova (čl. 12. st. 1. i čl. 19. st. 1. i 2. SZ-a).  Žalba se podnosi ovom sudu u 2 (sva) istovjetna primjerka, a o istoj odlučuje Visoki trgovački sud Republike Hrvatske. 

Dostaviti: 
1. podnositeljici zahtjeva, RC Rijeka, Podružnica Pula, Pula, Giardini 5, uz Rješenje VTS RH posl. br. Pž-7227/2016-6 od 25. siječnja 2017. 
1. dužniku, uz Rješenje VTS RH posl. br. Pž-7227/2016-6 od 25. siječnja 2017. 
1. e-Oglasne ploče suda
1. stečajnom upravitelju Jelenku Lehki iz Zagreba, Pavla Hatza 10, uz presliku Rješenje VTS RH posl. br. Pž-7227/2016-6 od 25. siječnja 2017. 
1. RH, Ministarstvo financija, Porezna uprava, Područni ured Istra, Primorje, Lika, Ispostava Pula – Pola, Pula, Carrarina 5,
1. Županijsko državno odvjetništvo u Puli – Pola, Pula, Kranjčevićeva 8,
1. u spis
nakon pravomoćnosti: 
1. Uredu državne uprave u Istarskoj županiji, Službi za opću upravu i društvene djelatnosti, Pula, Splitska 14 – radi brisanja zabilježbe otvaranja skraćenog stečajnog postupka u registru udruga.

